Sitran yliasiamieheksi valittu EU-komissaari Jyrki Katainen saa 240 000 euron suuruisen korvauksen nykyiseltä työnantajaltaan.

EU-komissaari Jyrki Katainen palaa Suomeen. Timo Marttila

Entisen pääministerin Jyrki Kataisen (kok) palkka Sitrassa on ensi vuoden alusta alkaen 18 533 euroa kuukaudessa.

Palkka on sama kuin Sitran nykyisellä yliasiamiehellä Mikko Kososella, mutta Katainen ei ole oikeutettu bonuksiin tai lisäeläkkeeseen – toisin kuin Kosonen.

Palkka on merkittävästi pienempi kuin Brysselissä, joten Katainen on oikeutettu siirtymäkorvaukseen, jonka maksaa hänen nykyinen työnantajansa, Euroopan unioni.

Korvaus 81 000 euroa vuodessa

Siirtymäkorvauksen määrä ei ole julkista tietoa, mutta Kataisen tapauksessa se on 55 prosenttia hänen peruspalkastaan Euroopan komission varapuheenjohtajana.

Euroopan komission varapuheenjohtajan peruspalkka on 25 275 euroa kuukaudessa, josta 55 prosenttia on 13 901 euroa.

Siirtymäkorvaus ja uudesta työstä maksettava palkka voivat yhteensä olla enintään saman verran kuin peruspalkka komissaarina, mikä tarkoittaa sitä, että Kataisen siirtymäkorvaus on 6 742 euroa kuukaudessa ja 80 904 euroa vuodessa.

Siirtymäkorvauksen enimmäiskestoa rajoitettiin vuonna 2016 kolmesta vuodesta kahteen vuoteen, mutta koska Katainen on aloittanut komissaarina ennen muutosta, hän saa sitä täydet kolme vuotta eli yhteensä 242 712 euroa.

Viisi vuotta EU-komissiossa

Katainen erosi pääministerin tehtävästä kesäkuussa 2014 ja siirtyi José Manuel Barroson komissioon EU:n talous- ja raha-asioista vastaavaksi komissaariksi.

Katainen korvasi tehtävässä Euroopan parlamenttiin valitun Olli Rehnin (kesk).

Katainen jätti pääministerin tehtävät kesäkuussa 2014 ja siirtyi EU-komissioon. Jussi Eskola

Marraskuussa 2014 Katainen aloitti Jean-Claude Junckerin komissiossa EU:n työllisyydestä, kasvusta, investoinneista ja kilpailukyvystä vastaavana komissaarina. Komission toimikausi päättyy lokakuun lopussa.

Die Zeitin mukaan 16 Barroson komission ex-komissaaria nosti siirtymäkorvauksia marraskuussa 2016, kaksi vuotta komission toimikauden päättymisen jälkeen. Osalla heistä oli hyvin palkattu työ politiikassa tai yritysmaailmassa.

Katainen viestittää Iltalehdelle, että EU-instituutioiden siirtymäkorvauskäytännön taustalla ovat muun muassa karenssiajat, jotka voivat rajoittaa työntekomahdollisuuksia.

– Korvaukset maksetaan kuitenkin tietyin edellytyksin riippumatta siitä, työllistyykö henkilö. Jäsenmaat päättävät komission jäsenten siirtymäkorvausten määrästä.

Katainen aikoo lahjoittaa saamansa siirtymäkorvaukset hyvään tarkoitukseen.

– Harkitsen nyt eri vaihtoehtoja, esimerkiksi säätiön perustamista. Muun muassa Erkki Liikanen ja Jan Vapaavuori ovat aiemmin lahjoittaneet siirtymäkorvauksensa eteenpäin.

Vapaavuori muutti mieltään

Suomalaispoliitikoille maksettavat siirtymäkorvaukset olivat viimeksi tapetilla huhtikuussa 2017, kun Jan Vapaavuori (kok) siirtyi Euroopan investointipankin varapääjohtajan tehtävästä Helsingin pormestariksi.

Vapaavuori ilmoitti ensin, ettei aio kieltäytyä siirtymäkorvauksestaan, joka olisi tuonut hänelle noin 340 000 euroa.

– En näe syytä jättäytyä laillisista oikeuksista, jotka automaattisesti kohdalleni tulevat, Vapaavuori sanoi.

– Tämä on EU-komission luoma järjestelmä komissaareja varten, ja EIP:ssä on samat säännökset. En puolusta tai moiti niitä.

Jan Vapaavuori lahjoittaa oman siirtymäkorvauksensa hyväntekeväisyyteen. Antti Nikkanen

Kolme päivää myöhemmin Vapaavuori muutti mieltään ja kertoi tulleensa siihen johtopäätökseen, että järjestelyn moraalinen oikeutus ja hyväksyttävyys voidaan hyvällä syyllä kyseenalaistaa.

Tammikuussa 2018 Vapaavuori kertoi, että hän aikoo lahjoittaa siirtymäkorvauksensa pääosin hyväntekeväisyyteen.

Elokuussa 2018 Vapaavuori kertoi perustaneensa vaimonsa kanssa säätiön, jonka tarkoituksena on tukea nuoria taiteilijoita erityisesti kuva- ja tanssitaiteen saralla.